ΓΡΑΠΤΗ ΕΡΩΤΗΣΗ E-3983/96 υποβολή: Ana Miranda de Lage (PSE) προς την Επιτροπή (14 Iανουαρίου 1997)

Θέμα: Γενετικά τροποποιημένα αγροτικά προϊόντα

Τις τελευταίες εβδομάδες έφθασαν, σε τέσσερα ευρωπαϊκά λιμάνια, πλοία με φορτίο γενετικά τροποποιημένων αγροτικών προϊόντων. Στις 2 Δεκεμβρίου άρχισε, στο λιμάνι της Βαρκελώνης, η εκφόρτωση 45.000 τόννων σόγιας, γενετικά τροποποιημένης κατά 2%. Οι ισπανικές αρχές βεβαιώνουν ότι τα προϊόντα αυτά είναι ακίνδυνα για την υγεία.

Εντούτοις, η ΕΕ φαίνεται να διατηρεί επιφυλάξεις όσον αφορά την ασφάλεια των προϊόντων αυτών. Για το λόγο αυτό, δημιούργησε μια επιστημονική επιτροπή, η οποία δεν έχει ακόμη γνωμοδοτήσει.

Θα μπορούσε η Επιτροπή να αναφέρει ποιά μέτρα λαμβάνει ώστε να αποτρέψει την είσοδο των γενετικά τροποποιημένων προϊόντων στο κύκλωμα της παραγωγής και εμπορίας, μέχρις ότου υπάρξει θετική γνωμοδότηση της επιστημονικής επιτροπής; Εάν η επιστημονική επιτροπή γνωμοδοτήσει θετικά, ποιά μέτρα προτίθεται να λάβει η Επιτροπή ώστε στη σήμανση των τροφίμων για ανθρώπινη κατανάλωση και των ζωοτροφών να περιληφθεί και η αναφορά του ποσοστού γενετικά τροποποιημένων προϊόντων που χρησιμοποιήθηκαν στην παρασκευή τους;

Απάντηση της Κας Bjerregaard εξ ονόματος της Επιτροπής (26 Μαρτίου 1997)

Στις 3 Απριλίου 1996, η Επιτροπή εξέδωσε απόφαση ((96/281/ΕΚ - ΕΕ L 107 της 30.4.1996 )) σχετικά με τη διάθεση στην αγορά γενετικώς τροποποιημένων σπόρων σόγιας για «διακίνηση στο περιβάλλον κατά την εισαγωγή, πριν και κατά την αποθήκευση καθώς και πριν και κατά την επεξεργασία του προς μη βιώσιμα προϊόντα», κατόπιν εγκρίσεως από την κανονιστική επιτροπή που αποτελείται από αντιπροσώπους των κρατών μελών. Μετά την απόφαση αυτή, το Ηνωμένο Βασίλειο χορήγησε συγκατάθεση στην εταιρεία Monsanto Europe, βάσει της οποίας επιτρέπεται στην εν λόγω εταιρεία να διαθέσει τους γενετικώς τροποποιημένους σπόρους σόγιας στην αγορά όλων των κρατών μελών, συμπεριλαμβανομένης της Ισπανίας, για τις προαναφερόμενες χρήσεις.

Ηαπόφαση της Επιτροπής και η συγκατάθεση που χορηγήθηκε δεν αποκλείουν την εφαρμογή εθνικών διατάξεων για την ασφάλεια των τροφίμων ή την ασφάλεια των ζωοτροφών, υπό τον όρο ότι αυτές είναι σύμφωνες προς την κοινοτική νομοθεσία.

Η συγκατάθεση για τη διάθεση στην αγορά των συγκεκριμένων σπόρων σόγιας χορηγήθηκε με τις διαδικασίες που προβλέπονται στην οδηγία 90/220/ΕΟΚ του Συμβουλίου, της 23ης Απριλίου 1990, για τη σκόπιμη ελευθέρωση γενετικώς τροποποιημένων οργανισμών στο περιβάλλον ((ΕΕ L 117 της 8.5.1990 )). Το Ηνωμένο Βασίλειο, αφού έλεγξε αν η γνωστοποίηση ήταν σύμφωνη προς τις διατάξεις της οδηγίας, διαβίβασε το φάκελο στην Επιτροπή με ευνοϊκή γνωμοδότηση. Επιπλέον, η απόφαση της Επιτροπής βασίστηκε στα στοιχεία που περιείχε ο φάκελος καθώς και στις αξιολογήσεις και τα επιχειρήματα των υπολοίπων κρατών μελών. Τα στοιχεία που υπεβλήθησαν και οι εκτιμήσεις κινδύνων που διενεργήθηκαν έπεισαν την Επιτροπή ότι δεν υπάρχει πιθανότητα δυσμενών επιπτώσεων στην υγεία του ανθρώπου ή στο περιβάλλον από τις προαναφερόμενες χρήσεις του προϊόντος. Δεν συνεστήθη επιστημονική επιτροπή στο πλαίσιο της διεκπεραίωσης αυτού του φακέλου.

Ήταν ένα άλλο προϊόν, στην περίπτωση του οποίου η Επιτροπή έκρινε ότι επιβαλλόταν να επικυρωθεί η επιστημονική βάση των μέτρων που πρότεινε σχετικά με τη γνωστοποίησή του, συγκεκριμένα ο αραβόσιτος της εταιρείας Ciba-Geigy. Για το σκοπό αυτό ζήτησε τη γνώμη των τριών επιστημονοκών επιτροπών που έχουν συσταθεί για τα τρόφιμα, τις ζωοτροφές και τα γεωργικά φάρμακα. Σύμφωνα με τις γνώμες αυτών των επιτροπών, που διατυπώθηκαν το Δεκέμβριο του 1996, δεν τεκμηριώνεται επιστημονικά ότι ο αραβόσιτος της Ciba-Geigy μπορεί να έχει δυσμενείς επιτώσεις στην υγεία του ανθρώπου ή στο περιβάλλον. Κατόπιν αυτού, στις 23 Ιανουαρίου 1997, η Επιτροπή εξέδωσε απόφαση ((97/98/ΕΚ - ΕΕ L 31 της 1.2.1997 )) σχετικά με τη διάθεση στην αγορά του αραβοσίτου της Ciba-Geigy και, μετά τη συγκατάθεση που χορήγησε η Γαλλία, το προϊόν αυτό μπορεί να κυκλοφορεί στην αγορά σε όλα τα κράτη μέλη.

Βόσειτων διατάξεων της οδηγίας 90/220/ΕΟΚ, πρέπει να αναγράφεται στην ετικέτα ότι το προϊόν περιέχει γενετικώς τροποποιημένους οργανισμούς, μόνον εάν συντρέχουν λόγοι ασφαλείας. Εν τούτοις, ο κανονισμός για τα νέα τρόφιμα και τα νέα συστατικά τροφίμων ((ΕΕ L 43 της 14.2.1997 )), που εκδόθηκε πρόσφατα από το Ευρωπαϊκό Κοινοβούλιο και το Συμβούλιο, ορίζει ειδικούς κανόνες για την επισήμανση των τροφίμων που περιέχουν, συνίστανται ή παράγονται από γενετικά τροποποιημένους οργανισμούς που δεν έχουν χρησιμοποιηθεί σε σημαντική έκταση εντός της Κοινότητας για κατανάλωση από τον άνθρωπο.